तूतीकोरिन
बिना वैध दस्तावेजों के एक मालवाहक जहाज से भारत (तमिलनाडु तट पर) पहुंचने के एक दिन बाद मालदीव के पूर्व उप राष्ट्रपति अहमद अदीब अब्दुल गफूर शुक्रवार को भी जहाज में ही रुके हुए हैं। पुलिस अधिकारियों का कहना है कि उनके पास ऐसी कोई जानकारी नहीं है कि वह स्वदेश कब लौटेंगे।
एक पुलिस अधिकारी ने बताया कि अहमद अदीब अब्दुल गफूर अभी जहाज में ही हैं और केंद्रीय एजेंसियां स्थिति पर नजर रखे हुए हैं। जिला पुलिस के पास इस मामले के संबंध में कोई नई जानकारी नहीं है। उन्होंने बताया कि जहाज में चालक दल के नौ सदस्य भी सवार थे। केंद्र की पहले की सूचना के अनुसार मालदीव के नागरिक के पास वैध दस्तावेज नहीं थे और उम्मीद थी कि वह स्वदेश लौट जाएंगे।
एक अधिकारी ने बताया कि अभी यह नहीं पता है कि वह कब जाएंगे। उन्होंने बताया कि स्थानीय पुलिस की भूमिका सुरक्षा प्रदान करने तक ही सीमित थी। गौरतलब है कि अदीब गुरुवार को समुद्री मार्ग से भारत पहुंचे थे लेकिन वैध दस्तावेज नहीं होने के कारण उन्हें प्रवेश की अनुमति नहीं दी गई थी। कुछ मीडिया रिपोर्ट्स में यह भी दावा किया जा रहा है कि अदीब अवैध रूप से भारत में प्रवेश करने की कोशिश कर रहे थे। हालांकि, इस बारे में कोई आधिकारिक बयान अभी तक नहीं आया है।